Uitdrukking: Jou pêrels voor die swyne gooiFoto ter illustrasie (Foto: Nathan Bingle/Unsplash) Uitdrukking: Jou pêrels vir (voor) die swyne (varke) gooi (werp). Betekenis: Iets goed vir iemand doen wat dit nie waardeer, of nie werd is om deur jou gehelp te word nie; iets mooi of kosbaar vir iemand gee. Waar kom dit vandaan? Ontleen aan die Bybel uit Matteus 7:6: “Moenie wat heilig is, vir die honde gooi nie: hulle sal omspring en julle verskeur; en moenie julle pêrels voor die varke gooi nie: hulle sal dit met hulle pote vertrap.” In Met een voet in die Bybel verduidelik ds. Gert Janse van Rensburg dat Jesus sy volgelinge leer om nie die heilige evangelie van vrye sondevergifnis, wat die Seun van God sy lewe gekos het, goedkoop te maak deur dit vir mense, wat soos onrein varke en onheilige honde optree deur die evangelie te verag, aan te bied nie. Hierdie interessante brokkie kom uit Met een voet in die Bybel deur ds. Gert Janse van Rensburg. Die boek kos R250 (prys onderworpe aan verandering). Om die boek te koop, stuur ŉ e-pos na Janse van Rensburg by [email protected].